钦定古今图书集成/明伦汇编/官常典/第617卷 > 张𫄧
## 钦定古今图书集成/明伦汇编/官常典/第617卷 > 张𫄧

按《扬州府志》：“𫄧字世文，高邮人。少聪敏能诗。兄经、𬘘
从弟绘，有‘张氏四龙’之目。正德癸酉，领乡荐，谒选，得
武昌通判，专督郡赋，岁终行县，有民逋赋被系者，𫄧
愀然曰：‘公赋固急，穷民冻馁囹圄中，可念也’。亟放归。
一邑之民感惠，争输惟恐后，政声懋著。擢守光州。时
岁凶民饥，请于当道，得谷万数赈之，全活者甚众。加”
意学校，生徒德之。上计，京师，有忌之者，谓其耽吟。罢
归，隐于南湖，自号南湖居士。构草堂数楹，贮书千卷
其中，昼夜诵读，目为眚，犹日令人诵而默听之。为诗
文，操笔立就，尤工长短句。年五十七卒，人祀之“名宦。”
子守中，嘉靖壬戌进士，别有传。